《答何记室诗》
南北朝·刘孝绰

游子倦飘蓬，瞻途杳未穷。晨征凌迸水，暮宿犯颓风。

出洲分去燕，向浦逐归鸿。兰芽隐陈叶，荻苗抽故丛。

忽亿园间柳，犹伤江际枫。吾生弃武骑，高视独辞雄。

既殚孝王产，兼倾卓氏僮。罢籍睢阳囿，陪谒建章宫。

纷余似凿枘，方圆殊未工。黑貂久自弊，黄金屡已空。

去辞追楚穆，还耕偶汉冯。巧拙良为异，出处嗟莫同。

若厌兰台右，见访灞陵东。

作者简介：（481—539）南朝梁彭城人，本名冉，字孝绰，小字阿士。七岁能文，年十四，代父起草诏诰，号“神童”。梁武帝天监初，起家著作佐郎。后迁尚书水部郎。作诗得武帝嗟赏。累擢秘书丞，廷尉卿。被到洽所劾，免官。位终秘书监。